«Эдит Пиаф» сыт хуэдэ зэманми йокIу
Налшык дэт Музыкэ театрым иджыблагъэ щекIуэкIащ Легентов Виктор и пьесэм къытращIыкIа «Эдит Пиаф» спектакль гъэщIэгъуэным и премьерэ. Ар зыгъэувар КъБР-м гъуазджэхэмкIэ щIыхь зиIэ и лэжьакIуэ Сафаровэ Тамарэщ.
ЗанщIэу къыхэгъэщыпхъэщ спектаклым еплъыну цIыху куэд къызэрекIуэлIар.
ЛIыхъужь нэхъыщхьэм и ролыр зыгъэзэщIар Музыкэ театрым и солист Думай Iэсиятщ. Уэрэдибгъум нэблагъэ франджыбзэкIэ игъэIуащ а хъыджэбзым. Ахэр зэратхрэ зэманышхуэ дэкIами, нобэми цIыхухэм яфIэфIу зэредаIуэр, дунейпсо макъамэм и тхыдэм езым я увыпIэ зэрыщиубыдар къыхэгъэщыпхъэщ.
Пьесэр щигъэувым Сафаровэ Тамарэ Iэмал зэриIэкIэ нэхъ щIэщыгъуэ зэрищIыным иужь итащ, уеблэмэ, и жанркIэ ар мюзиклым нэхъ пэгъунэгъуу хъуауэ жыпIэ хъунущ. Журналистхэм абы ярита интервьюхэм язым щыжеIэ театрым щIалэгъуалэр къришэлIэну зэрыщIэхъуэпсыр икIи и лэжьыгъэм щхьэхуэныгъэ гуэрхэр зэрыхилъхьэр.
Спектаклым гуимыхуж ролхэр щагъэзэщIащ Музыкэ театрым и артистхэу Iэпщэ Алим, Абей Рустам, Еуаз Азэмэт, Белоцерковская Динэ, Гергокаевэ Хьэлимэт, Холамханов Къайсын, Къардэн Радик сымэ, нэгъуэщIхэми.
Щэбэтыкъуэ Натбий и балет гупым щыщ цIыху щхьэхуэхэри хэтащ спектаклым. Къафэхэр зыгъэувар КъБР-м щIыхь зиIэ и артисткэ Хьэкъул Анжеликэщ.
Инэрокъуэ Данэ.
